สาทิตย์ นำทีม ส.ส.ปชป. ชงตั้ง กมธ.ตรวจสอบเงินกู้สู้โควิด 4 แสนล้าน 
นายสาทิตย์ วงศ์หนองเตย นำทีม ส.ส.ปชป.แถลง รวมชื่อยื่นเรื่องถึงปธ.สภา ชงตั้ง กมธ.ตรวจสอบเงินกู้ พ.ร.ก. สู้โควิด 4 แสนล้าน เชื่อ แม้อาจมีกลุ่มคนในรัฐบาล ไม่เห็นด้วย ก็ไม่น่ามีปัญหาอะไรวันที่ 30 พ.ค. 2563 ที่อาคารรัฐสภา นายสาทิตย์ วงศ์หนองเตย ส.ส.ตรัง พรรคประชาธิปัตย์ และกลุ่มส.ส. พรรคประชาธิปัตย์ อาทิ นายเทพไท เสนพงศ์ นายพนิต วิกิตเศรษฐ์ นายกนก วงศ์ตระหง่าน ส.ส.บัญชีรายชื่อ ร่วมแถลงยื่นเรื่องถึง ประธานสภาฯ เพื่อยื่นญัตติขอให้ตั้งคณะกรรมาธิการวิสามัญติดตาม ตรวจสอบการใช้จ่ายเงินจากการกู้เงินตาม พ.ร.ก.ให้อำนาจกระทรวงการคลังกู้เงิน เพื่อแก้ไขปัญหา เยียวยาและฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19)นายสาทิตย์ กล่าวว่า เงินกู้จำนวน 1 ล้านล้านบาท แม้จะมีบัญชีแนบท้ายกำหนดกรอบไว้กว้างๆ แต่ไร้รายละเอียดใดๆ ของโครงการ ยิ่งเมื่อฟังการชี้แจงของผู้มีส่วนเกี่ยวข้อง ที่อ้างว่าจำเป็นเร่งด่วนต้องใช้จ่ายเงินด้วยความรวดเร็ว จึงมีเวลาเสนอโครงการน้อย เราจึงเป็นห่วงว่า การกู้เงินมหาศาลนี้ อาจจะนำไปสู่ปัญหาการใช้จ่ายที่ไม่ตรงเป้าหมาย ไม่โปร่งใส รั่วไหล จะยิ่งสร้างความเสียหายเสมือนซ้ำเติมพี่น้องประชาชนคนไทยมากยิ่งขึ้น ทั้งนี้ทราบว่า มีการเร่งรัดจัดทำนโยบายโดยให้กระทรวงมหาดไทยสั่งถึงทุกจังหวัดให้เร่งทำโครงการขอเบิกงบเงินกู้จำนวน 4 แสนล้าน จาก 1 ล้านล้านบาท ในพ.ร.ก.ฉบับแรกนี้ โดยมีเวลาจำกัดแค่ 30 วัน เสนอเรื่องเข้ามาถึงส่วนกลาง ดังนั้นโอกาสที่จะเกิดการฮั้วระหว่างผู้รับเหมา กับผู้มีอำนาจในแต่ละจังหวัดจะเกิดขึ้นได้ง่ายมาก แม้จะมีการชี้แจงว่า ในงบ 4 แสนล้านนี้ อาจให้มีการเสนอโครงการมาเป็นรอบๆ โดยรอบหลังๆ จะให้ภาคประชาสังคมมีส่วนร่วมด้วย ก็ยิ่งน่าห่วงว่า ภาคประชาสังคมที่อ้างนั้น เป็นใคร มาจากไหน เป็นฝ่ายไหน และเสนออะไร เหตุนี้จึงขอให้มีการตั้งคณะ กมธ.วิสามัญฯ เพื่อตรวจสอบการใช้จ่ายเงินกู้ดังกล่าวให้มีความโปร่งใส ตรวจสอบได้ และการใช้จ่ายที่บรรลุเป้าหมายที่ตั้งไว้ให้เกิดการจ้างงานประชาชนในพื้นที่ เพื่อสร้างรายได้โดยต้องมีการตรวจสอบจ่กตัวแทนของประชาชน เพราะเงินนี้เป็นภาษีของประชาชน ทั้งนี้ เสียงส่วนใหญ่ของ ส.ส.พรรคประชาธิปัตย์ก็เห็นด้วยกับข้อเสนอนี้ และแจ้งต่อประธานวิปรัฐบาลไปแล้ว ซึ่งเขาขอเวลาที่จะนำเรื่องนี้หารือกับผู้บริหารพรรคพลังประชารัฐ เพื่อให้คำตอบในวันที่ 31 พ.ค. จะมีท่าทีที่ชัดเจนเมื่อถามว่า จากท่าทีของประธานวิปรัฐบาลและฝ่ายบริหาร ที่แสดงออกว่า ไม่อยากให้ตั้ง กมธ.วิสามัญชุดนี้ นายสาทิตย์ กล่าวว่า เบื้องต้นมีการพูดคุยกันแล้ว การใช้เงินกู้จำนวนมหาศาล 4 แสนล้าน หารแล้วเฉลี่ยได้จังหวัดละ 5 พันกว่าล้าน ถือว่าเป็นงบที่สูงมาก จำเป็นต้องมีการตรวจสอบ และที่เสนอก็เมื่อจังหวัดต่างๆ ทำโครงการเข้ามาก็ต้องผ่าน กมธ.นี้เพื่อช่วยตรวจสอบ เพื่อป้องกันปัญหาต่างๆ ที่เกิดขึ้น ถือว่าเป็นข้อเสนอที่ช่วยรัฐบาลในการทำงานเมื่อถามย้ำว่า หากพรรคพลังประชารัฐ ไม่เห็นด้วย จะทำอย่างไรต่อไปในการตั้งกมธ.ชุดนี้ นายสาทิตย์ กล่าวว่า ยังมีเวลาคิดอีก 3-4 วัน และส่วนตัวคิดว่า เขาคงจะไม่ปฏิเสธข้อเสนอนี้ในทันที คงไม่มีปัญหาอะไรผู้สื่อข่าวรายงานว่า สำหรับรายชื่อ ส.ส.ผู้ขอเสนอญัตตินี้ มี ส.ส.ประชาธิปัตย์ 6 คน นำโดยนายสาทิตย์ วงศ์หนองเตย นายประกอบ รัตนพันธ์ นายเทพไท เสนพงศ์ นายชัยชนะ เดชเดโช ส.ส.นครศรีธรรมราช นายอันวาร์ สาและ ส.ส.ปัตตานี และนายพนิต วิกิตเศรษฐ์ ส.ส.บัญชีรายชื่อ และมี ส.ส. สนับสนุนอีก 20 คน อาทิ นายบัญญัติ บรรทัดฐาน นายองอาจ คล้ามไพบูลย์ นายอิสระ เสรีวัฒนวุฒิ และนางศรีสมร รัศมีฤกษ์เศรษฐ ส.ส.บัญชีรายชื่อ และส.ส.เขต เป็นต้น
นายสาทิตย์ วงศ์หนองเตย นำทีม ส.ส.ปชป.แถลง รวมชื่อยื่นเรื่องถึงปธ.สภา ชงตั้ง กมธ.ตรวจสอบเงินกู้ พ.ร.ก. สู้โควิด 4 แสนล้าน เชื่อ แม้อาจมีกลุ่มคนในรัฐบาล ไม่เห็นด้วย ก็ไม่น่ามีปัญหาอะไร 
อภิปราย พ.ร.ก. เงินกู้,พ.ร.ก. เงินกู้,ประชุมสภา,เงินกู้ 1.9 ล้านล้าน,ส.ส.ปชป.,ตั้งกมธ.ติดตามใช้เงินกู้,ประชาธิปัตย์,ข่าวทั่วไป